Mobiiltelefonil niiskuskahjustuse korral pole õigust nõuda garantiiremonti ega uut telefoni, sest tekkinud  kahjustus on tingitud valest kasutamisest.    Väliselt on peaaegu võimatu kindlaks teha, kas telefoni halva toimimise põhjuseks on niiskus- või vedelikukahjustus. Erandiks vaid juhud, kui telefon on alles märg või on kahjustus arenenud nii kaugele, et telefoni põhjapistik on muutunud rohekashalliks.    Enamasti viitab niiskuskahjustusele vaid see, et telefon lakkab korralikult toimimast, sest selle tarkvara töö on häiritud. Sellest annab märku näiteks telefoni suvalisel hetkel sisse-välja  lülitumine, kinnikiilunud klahvistik, probleemid laadimisega, kaja tekkimine kõne ajal jne.    Sageli ei oska aga tarbijad näha telefoni ebarahuldava toimimise taga niiskus- või vedelikahjustust  kiputakse arvama, et selleks peab telefon sõna otseses mõttes vette kukkuma.    Telefon on tundlik    Paraku on telefonid väga tundlikud ja õrnad tooted, mistõttu piisab niiskuskahjustuse tekkeks ka aparaadile vedelike pealeajamisest, telefoni pidevast kasutamisest vihma käes,  ujulas, saunas jne. Samuti võivad niiskuskahjustust põhjustada pidevad väga järsud temperatuurimuutused jms.    Teine põhjus, miks inimesed ei oska telefoni katkiminemist ja niiskuskahjustust omavahel siduda, on see, et sageli ilmnevad vead alles pikema perioodi vältel. Kahjustuse tekkimise aeg oleneb aga sellest, milline osa telefonist on saanud kannatada ning kui tugev või ulatuslik on kahjustus.    Niiskuskahjustuse tekke vältimiseks on soovitatav kanda mobiiltelefoni spetsiaalses  kotis, mis kaitseb väliskeskkonna otseste mõjude, nt niiskuse ja kuumuse eest. Telefon ei tohi mingil juhul kukkuda vette, vältida tuleks mobiiltelefoniga vihma- või lumesaju käes rääkimist, telefoni ei tohi jätta ööseks välja õue, lasta väikelastel sellega mängida jne.    Kui aga telefoniga on juba juhtunud äpardus, mis võib põhjustada niiskus- või vedelikukahjustuse, tuleks mobiil kohe välja lülitada ja pöörduda hooldusesse. Telefoni edasi kasutamine reeglina süvendab kahjustust.    Teavet enne ostmist    Garantii korras müüja või remonditöökoja poole pöördudes tasub tarbijal oma kahtlustest niiskuskahjustuse osas alati teada anda, sest sel juhul on võimalik teenindajal operatiivsemalt tegutseda ning seda telefoni parandamisel kohe ka arvesse võtta.    Vältimaks valest hooldusest tingitud probleeme, tuleks telefoni ostes alati küsida igakülgset teavet ka selle hooldamise ja kasutustingimuste kohta. Tarbija õigus saada ostetava kauba kohta üksikasjalikku teavet nii  selle võimalike riskide kui ka omaduste ja kasutamistingimuste osas on sätestatud tarbijakaitseseadusega.    Oluline on aga meeles pidada, et teavet tuleb küsida enne kauba omandamist. Kindlasti tuleb enne telefoni kasutama hakkamist läbi lugeda ka tootega kaasa antav kasutusjuhend, sest siis ei tule kasutamistingimused, hooldusnõuded ja soovitused hiljem, probleemide tekkides, üllatusena.    Telefoni kasutusjuhendis sätestatu ning ettevaatusabinõudega arvestamine aitab telefoni igal  juhul asjatundlikumalt kasutada ning selle eluiga pikendada.    Kristina Vaksmaa, tarbijakaitseameti pressiesindaja  PM Kasu